Document ID: 31995D0381

ΑΠΟΦΑΣΗ ΤΗΣ ΕΠΙΤΡΟΠΗΣ της 15ης Σεπτεμβρίου 1995 σχετικά με αίτηση επιστροφής των δασμών αντιντάμπινγκ που εισπράχθησαν για τις εισαγωγές υποδημάτων με εξωτερικό πέλμα από σχοινί καταγωγής Λαϊκής Δημοκρατίας της Κίνας (Importmaatschappij Intermedium BV) (Το κείμενο στην ολλανδική γλώσσα είναι το μόνο αυθεντικό) (95/381/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3283/94 του Συμβουλίου της 22ας Δεκεμβρίου 1994 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών Ευρωπαϊκής Κοινότητας (1), όπως τροποποιήθηκε τελευταία από τον κανονισμό (ΕΚ) αριθ. 1251/95 (2), και ιδίως το άρθρο 23,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών Ευρωπαϊκής Οικονομικής Κοινότητας (3), όπως τροποποιήθηκε τελευταία από τον κανονισμό (ΕΚ) αριθ. 522/94 (4), και ιδίως το άρθρο 16,
Εκτιμώντας τα ακόλουθα:
Α. ΔΙΑΔΙΚΑΣΙΑ
(1) Με τον κανονισμό (ΕΟΚ) αριθ. 1812/91 του Συμβουλίου (5) επιβλήθηκε οριστικός δασμός αντιντάμπινγκ στις εισαγωγές υποδημάτων με εξωτερικό πέλμα από σχοινί καταγωγής Λαϊκής Δημοκρατίας της Κίνας και εισπράχθηκε οριστικά ο προσωρινός δασμός αντιντάμπινγκ που είχε επιβληθεί στις εν λόγω εισαγωγές. Ο δασμολογικός συντελεστής για τα υποδήματα με εξωτερικό πέλμα από σχοινί κωδικού της ΣΟ ex 6404 19 90 (πρόσθετος κωδικός Taric 8547) είχε οριστεί στο 70,3 %.
(2) Στις 5 Απριλίου 1993, υποβλήθηκε, σύμφωνα με το άρθρο 16 του κανονισμού (ΕΟΚ) αριθ. 2423/88, αίτηση επιστροφής των οριστικών δασμών αντιντάμπινγκ που είχε καταβάλει η Importmaatschappij Intermedium BV κατά την εισαγωγή δύο αποστολών υποδημάτων με εξωτερικό πέλμα από σχοινί καταγωγής Λαϊκής Δημοκρατίας της Κίνας, στις 3 και τις 18 Μαρτίου 1992.
(3) Στις 9 Δεκεμβρίου 1994, η Επιτροπή γνωστοποίησε στην αιτούσα τα κυριότερα πραγματικά περιστατικά και συμπεράσματα, βάσει των οποίων σκόπευε να κηρύξει την αίτηση απαράδεκτη. Η αιτούσα είχε την ευκαιρία να υποβάλει τις παρατηρήσεις της πριν από την έκδοση της τελικής απόφασης, αλλά δεν το έπραξε.
(4) Η Επιτροπή ενημέρωσε τα κράτη μέλη και διατύπωσε τη γνώμη της για το θέμα. Κανένα κράτος μέλος δεν διατύπωσε αντιρρήσεις.
Β. ΠΑΡΑΔΕΚΤΟΝ
(5) Η αίτηση είναι απαράδεκτη για τους κάτωθι λόγους:
Πρώτον, το άρθρο 16 παράγραφος 1 του κανονισμού (ΕΟΚ) αριθ. 2423/88 αναφέρει ότι, όταν ένας εισαγωγέας είναι σε θέση να αποδείξει ότι ο συλλεγείς δασμός υπερβαίνει τα πραγματικά περιθώρια ντάμπινγκ, το ποσό κατά το οποίο τα υπερβαίνει επιστρέφεται. Σύμφωνα με την ανακοίνωση της Επιτροπής σχετικά με την επιστροφή των δασμών αντιντάμπινγκ (1) και ειδικότερα το σημείο Ι.3, ο εισαγωγέας, προκειμένου να παράσχει τις δέουσες αποδείξεις, οφείλει να υποβάλει τα απαιτούμενα στοιχεία, που θα επιτρέψουν στην Επιτροπή να υπολογίσει το κατά πόσον το περιθώριο ντάμπινγκ μειώθηκε ή εξέλιπε. Αν η υποβληθείσα αίτηση είναι ελλιπής, τα στοιχεία που λείπουν πρέπει να παρασχεθούν είτε από τον ίδιο τον αιτούντα είτε από τον εξαγωγέα ή από άλλους εισαγωγείς εντός εύλογου χρονικού διαστήματος. Όσον αφορά τη συγκεκριμένη αίτηση, και δεδομένου ότι η Λαϊκή Δημοκρατία της Κίνας αποτελεί χώρα χωρίς οικονομία αγοράς, θα έπρεπε καταρχήν να έχουν παρασχεθεί στοιχεία σχετικά με τις τιμές όλων των εξαγωγών υποδημάτων με εξωτερικό πέλμα από σχοινί που πραγματοποίησε η Λαϊκή Δημοκρατία της Κίνας προς την Κοινότητα και με την κανονική αξία υπολογισθείσα με βάση εύλογη χώρα αναφοράς, κατά προτίμηση την ίδια χώρα που χρησιμοποιήθηκε κατά την αρχική έρευνα, το εξάμηνο που προηγήθηκε των δύο εξαγωγών για τις οποίες ζητείται επιστροφή δασμών. Παρά τις επανειλημμένες επαφές με την αιτούσα και τις προσπάθειες της ίδιας της Επιτροπής να εξεύρει τα απαραίτητα στοιχεία, τέτοια στοιχεία δεν παρασχέθησαν εντός εύλογου χρονικού διαστήματος, τουλάχιστον σε βαθμό που να επιτρέπει στην Επιτροπή προσδιορίσει το κατά πόσον ο συλλεγείς δασμός για τις δύο υπό εξέταση εισαγωγές υπερέβαινε τα πραγματικά περιθώρια ντάμπινγκ.
Δεύτερον, σύμφωνα με το άρθρο 16 παράγραφος 2 του κανονισμού (ΕΟΚ) αριθ. 2423/88, η αίτηση πρέπει να υποβληθεί εντός τριών μηνών από την ημερομηνία κατά την οποία καθορίστηκε δεόντως από τις αρμόδιες αρχές το εισπρακτέο ποσό των οριστικών δασμών. Αυτό σημαίνει ότι, για τις δύο υπό εξέταση εισαγωγές, η αίτηση θα έπρεπε να έχει υποβληθεί το αργότερο στις 2 και 17 Ιουνίου 1992 αντιστοίχως. Η αιτούσα είχε όντως αμφισβητήσει, εντός των ανωτέρω χρονικών ορίων και με αρκετές επιστολές που απηύθυνε στις ολλανδικές τελωνειακές αρχές, την ορθότητα της επιβολής του δασμού αντιντάμπινγκ, τούτο δε για λόγους σχετικούς με την υποτιθέμενη καταγωγή και τον χαρακτήρα του εισαγόμενου προϊόντος. Εντούτοις, η αιτούσα δεν ζήτησε εκείνη την εποχή την επιστροφή μέρους του καταβληθέντος δασμού αντιντάμπινγκ για τον λόγο ότι το περιθώριο ντάμπινγκ ήταν χαμηλότερο από τον καταβληθέντα δασμό. Πράγματι, η πρώτη επιστολή στην οποία σαφώς γίνεται αναφορά σε αίτημα επιστροφής βάσει του άρθρου 16 του κανονισμού (ΕΟΚ) αριθ. 2423/88 φέρει την ημερομηνία της 5ης Απριλίου 1993. Αρχικά η Επιτροπή υπήρξε επιφυλακτική στην κρίση της όσον αφορά το αν η αίτηση είχε υποβληθεί εντός των προβλεπομένων προθεσμιών. Τώρα πλέον έχει οδηγηθεί στο συμπέρασμα ότι οι επιστολές προς τις ολλανδικές αρχές τις οποίες επικαλέστηκε η αιτούσα δεν είναι δυνατόν να αναγνωριστούν ως αιτήσεις επιστροφής κατά την έννοια του άρθρου 16 του κανονισμού (ΕΟΚ) αριθ. 2423/88, καθόσον σε αυτές τις επιστολές δεν αναφέρεται ρητώς ότι ζητείται επιστροφή των δασμών αντιντάμπινγκ, λόγω της υποτιθέμενης μείωσης ή εξάλειψης του περιθωρίου ντάμπινγκ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η αίτηση επιστροφής δασμών αντιντάμπινγκ, που υπέβαλε η Importmaatschappij Intermedium BV για εισαγωγές υποδημάτων με εξωτερικό πέλμα από σχοινί καταγωγής Λαϊκής Δημοκρατίας της Κίνας οι οποίες πραγματοποιήθηκαν στις 3 και 18 Μαρτίου 1992, κηρύσσεται απαράδεκτη.
Άρθρο 2
Η παρούσα απόφαση απευθύνεται στο Βασίλειο των Κάτω Χωρών και την Importmaatschappij Intermedium BV, Hoofddorp, Κάτω Χώρες.
Βρυξέλλες, 15 Σεπτεμβρίου 1995.

Labels: 1
15
4
18